ŉ Reis met ŉ bestemmingArgieffoto. Die opgewondenheid is groot. Dit is Kersfees en die familie maak gereed. Ons gaan see toe! Dis branders kyk, geskenke ontvang, en vele lekker dinge. Die laaste dag word tweeliterbottels vol seewater, met sand en ŉ paar skulpies, bymekaar gemaak. Johannes en Mieta wag daarvoor, want dit maak mos gesond! Ons is weer tuis, vertel aan almal van ons reis, wys foto’s aan vriende. Dít is die verhaal van ŉ gewone burger van hierdie mooi land met al sy pragtige bestemmings. Dit is ongelukkig nie die volledige verhaal nie. Daar is ook die ander kant. Omstreeks 1651 kom die Here Sewentien bymekaar. Hulle bestaan uit ŉ groep van 17 sakemanne, naamlik die Vereenigde Oost-Indische Compagnie, kortweg genoem die V.O.C. As vooruitstrewende handelsmaatskappy het die V.O.C. na uitbreiding van handelsbelange gesoek. Opgewonde het hulle onder meer Tafelbaai geteiken. ’n Doelbewuste ontdekkingsreis is begin en kommandeur Jan van Riebeeck het op 6 April 1652 in Tafelbaai ŉ fort en kolonie aldaar gevestig. Ons dominee het een Sondag verwys na die Drommedaris, Reijger en “die ander een”! Almal was toe weer wakker en het verder na die preek geluister! Hierdie reis het ŉ bestemming gehad. Die Kaap is ontwikkel tot die verbouing van wêreldgehalte-wyne en noem maar op. Die binneland is verken, dorpe is gevestig en so het kerke en skole tot stand gekom. Daar is universiteite gebou – dink aan Stellenbosch, Tukkies, RAU. Moenie vergeet van Fort Hare, die Universiteit van die Wes-Kaapland (UWK), Wits en nog ander nie. Die reis bevat ook hartoorplantings. Chris Barnard. Rugbyprestasies. Dink aan dr. Danie Craven, Mannetjies Roux, Bennie Osler en dan was daar nog Naas Botha ook. Saam met die prestasies was daar ook swaarkry. Om enkeles te noem, Bloedrivier en baie later die Kerkstraatbom. Die reis met sy bestemming bevat ook die staalreus Yskor, Volkskas, Sanlam en Krygkor om maar slegs ŉ paar te noem. Dit was ŉ lang reis wat voorspoed ten doel gehad het. En ongetwyfeld was daar ongekende voorspoed. Dink aan die jare 1950 tot 1980 met sy bruisende groei vergeleke met die huidige stand van sake waar ons rand verhandel teen ongeveer R21 vir £1! Toe kom 1994. Nuwe reise word aangepak – nie so opgewonde by almal nie. Frik de Klerk is kommandeur. Hy roep die groep denkers bymekaar. Sonder behoorlik deurdagte beplanning besluit hulle op ŉ reis van oorgawe. Kom ons oorhandig die fort en sommer ook die kolonie. Ons word gedwing om die reis mee te maak. Op hierdie reis ervaar ons erge swaarkry. Nie dieselfde swaarkry nie. Mense word met motorbande doodgebrand, skole word afgebrand, busse en treine word aan die brand gesteek. Ons taal kom in gedrang by skool en universiteit. Kyk na paaie, hospitale asook monumente wat deur ons voorouers met groot ywer daargestel is. Dit word verniel! Kom ons begin met ŉ nuwe reis: ŉ reis met ŉ bestemming. Hierdie reis bevat elemente van Afrikaner-Nasionalisme waar ons weer soos van ouds sal begin stry vir dit wat vir ons van belang is. Ons pak hierdie reis aan met oorgawe. Ons reis met standvastigheid in die leer van ons Kerk. Ons bestry die sonde in elke vorm. Ons glo in ŉ nuwe fort en nuwe kolonie, dit is ons bestemming. Net ŉ reisgenoot van hierdie land! Koos van der Lith Marble Hall